Title: กฎกระทรวงการขอรับใบแทนและการออกใบแทนใบสำคัญการขึ้นทะเบียนอาหารสัตว์ควบคุมเฉพาะ พ.ศ. 2560

กฎกระทรวง
การขอรับใบแทนและการออกใบแทนใบสำคัญการขึ้นทะเบียนอาหารสัตว์ควบคุมเฉพาะ
พ.ศ. ๒๕๖๐[๑]

อาศัยอำนาจตามความในมาตรา
๕ วรรคหนึ่ง และมาตรา ๔๑ วรรคสอง แห่งพระราชบัญญัติควบคุมคุณภาพอาหารสัตว์ พ.ศ.
๒๕๕๘ รัฐมนตรีว่าการกระทรวงเกษตรและสหกรณ์ออกกฎกระทรวงไว้ ดังต่อไปนี้

ข้อ
๑  ในกฎกระทรวงนี้
ใบสำคัญ หมายความว่า
ใบสำคัญการขึ้นทะเบียนอาหารสัตว์ควบคุมเฉพาะ

ข้อ
๒  ในกรณีที่ใบสำคัญสูญหาย ถูกทำลาย
หรือชำรุดในสาระสำคัญ ให้ผู้รับใบอนุญาตผลิตอาหารสัตว์ควบคุมเฉพาะหรือผู้รับใบอนุญาตนำเข้าอาหารสัตว์ควบคุมเฉพาะยื่นคำขอรับใบแทนใบสำคัญต่อพนักงานเจ้าหน้าที่ภายในสิบห้าวันนับแต่วันที่ได้ทราบถึงการสูญหาย
ถูกทำลาย
หรือชำรุดพร้อมด้วยเอกสารหรือหลักฐานตามที่ระบุไว้ในแบบคำขอรับใบแทนใบสำคัญ
เมื่อได้รับคำขอรับใบแทนใบสำคัญตามวรรคหนึ่ง
ให้พนักงานเจ้าหน้าที่ออกใบรับคำขอให้แก่ผู้ยื่นคำขอรับใบแทนใบสำคัญไว้เป็นหลักฐาน

ข้อ
๓  ในกรณีที่คำขอรับใบแทนใบสำคัญและเอกสารหลักฐานถูกต้องและครบถ้วนให้พนักงานเจ้าหน้าที่มีหนังสือแจ้งคำสั่งออกใบแทนใบสำคัญไปยังผู้ขอรับใบแทนใบสำคัญภายในสี่สิบห้าวันนับแต่วันที่ได้รับคำขอรับใบแทนใบสำคัญ
ในกรณีที่พนักงานเจ้าหน้าที่มีคำสั่งไม่ออกใบแทนใบสำคัญ
ให้พนักงานเจ้าหน้าที่มีหนังสือแจ้งให้ผู้ขอรับใบแทนใบสำคัญพร้อมด้วยเหตุผลและสิทธิอุทธรณ์
 ทั้งนี้
ภายในสิบห้าวันนับแต่วันที่มีคำสั่งไม่ออกใบแทนใบสำคัญ
ใบแทนใบสำคัญให้ใช้ตามแบบใบสำคัญเดิม
โดยมีคำว่า ใบแทน และให้มีวัน เดือน ปีที่ออกใบแทนใบสำคัญ
พร้อมทั้งลงลายมือชื่อพนักงานเจ้าหน้าที่กำกับไว้ที่มุมบนด้านขวาของใบแทนใบสำคัญด้วย

ข้อ
๔  แบบคำขอรับใบแทนใบสำคัญ
ให้เป็นไปตามที่รัฐมนตรีกำหนดโดยประกาศในราชกิจจานุเบกษา

ข้อ
๕  การยื่นคำขอรับใบแทนใบสำคัญตามกฎกระทรวงนี้
ให้ยื่น ณ กรมปศุสัตว์ หรือหน่วยงานที่อธิบดีประกาศกำหนด
สำหรับอาหารสัตว์น้ำที่รัฐมนตรีประกาศเป็นอาหารสัตว์ควบคุมเฉพาะให้ยื่น ณ กองวิจัยและพัฒนาอาหารสัตว์น้ำ กรมประมง
หรือหน่วยงานที่อธิบดีกรมประมงประกาศกำหนด
การยื่นคำ
ขอตามวรรคหนึ่ง อาจยื่นผ่านระบบอิเล็กทรอนิกส์ หรือส่งทางไปรษณีย์ลงทะเบียนตอบรับก็ได้

ข้อ
๖  บรรดาคำขอรับใบแทนใบสำคัญที่ได้ยื่นไว้ตามกฎกระทรวงว่าด้วยการขอขึ้นทะเบียน
การออกใบสำคัญการขึ้นทะเบียน การแก้ไขรายการทะเบียน
และการออกใบแทนใบสำคัญการขึ้นทะเบียนอาหารสัตว์ พ.ศ. ๒๕๕๓
ในวันก่อนวันที่กฎกระทรวงนี้ใช้บังคับและยังอยู่ในระหว่างการพิจารณาของพนักงานเจ้าหน้าที่
ให้ถือว่าเป็นคำขอรับใบแทนใบสำคัญตามกฎกระทรวงนี้โดยอนุโลม
ในกรณีที่คำขอดังกล่าวแตกต่างไปจากคำขอรับใบแทนใบสำคัญตามกฎกระทรวงนี้ ให้พนักงานเจ้าหน้าที่มีอำนาจสั่งให้แก้ไขเพิ่มเติมได้ตามความจำเป็นเพื่อให้การเป็นไปตามกฎกระทรวงนี้

ให้ไว้
ณ วันที่ ๑๑ ตุลาคม พ.ศ. ๒๕๖๐
พลเอก
ฉัตรชัย  สาริกัลยะ
รัฐมนตรีว่าการกระทรวงเกษตรและสหกรณ์

หมายเหตุ
:- เหตุผลในการประกาศใช้กฎกระทรวงฉบับนี้ คือ โดยที่มาตรา ๔๑ วรรคสอง
แห่งพระราชบัญญัติควบคุมคุณภาพอาหารสัตว์ พ.ศ. ๒๕๕๘ บัญญัติให้การขอรับใบแทนและการออกใบแทนใบสำคัญการขึ้นทะเบียนอาหารสัตว์ควบคุมเฉพาะ
เป็นไปตามหลักเกณฑ์ วิธีการ และเงื่อนไขที่กำหนดในกฎกระทรวง  จึงจำเป็นต้องออกกฎกระทรวงนี้

ปวันวิทย์/อัญชลี/จัดทำ
๓๐
ตุลาคม ๒๕๖๐

นุสรา/ตรวจ
๑
กันยายน ๒๕๖๐

[๑] ราชกิจจานุเบกษา
เล่ม ๑๓๔/ตอนที่ ๑๑๑ ก/หน้า ๗/๑๙ ตุลาคม ๒๕๖๐